Document ID: 32010R0863

KOMISSION ASETUS (EU) N:o 863/2010,
annettu 29 päivänä syyskuuta 2010,
asetuksen (EY) N:o 967/2006 muuttamisesta kiintiön ulkopuolella tuotetun sokerin vientiin ja ylijäämämaksun perimiseen sovellettavien määräaikojen osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 134 artiklan ja 161 artiklan 3 kohdan yhdessä 4 artiklan kanssa,
sekä katsoo seuraavaa:
(1)
Neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kiintiön ulkopuolisen tuotannon osalta sokerialalla 29 päivänä kesäkuuta 2006 annetussa komission asetuksessa (EY) N:o 967/2006 (2) vahvistetaan kiintiön ulkopuolisen sokerin vientiin ja ylijäämämaksun perimiseen sovellettavat määräajat.
(2)
Asetuksen (EY) N:o 967/2006 19 artiklan 2 kohdan c alakohdassa säädetään, että jos kiintiön ulkopuolella tuotettu sokeri menee vientiin, valmistajan on esitettävä jäsenvaltion toimivaltaiselle viranomaiselle vaaditut vientiä koskevat todisteet ennen sen markkinointivuoden päättymistä seuraavaa 1 päivää huhtikuuta, jonka aikana ylijäämä on tuotettu.
(3)
Jos tiettyjä määräpaikkoja ei ole hyväksytty kiintiön ulkopuolella tuotetun sokerin ja/tai isoglukoosin vientiä varten, määräpaikkaan saapumista koskeva todiste on esitettävä komission asetuksen (EY)N:o 951/2006 (3) 4 c artiklan mukaisesti. Kokemus on osoittanut, että kaikkien tarvittavien asiakirjojen saaminen saattaa tiettyjen määräpaikkojen osalta kestää muita kauemmin. Sen vuoksi on aiheellista säätää mahdollisuudesta pidentää määräaikaa kyseisissä tapauksissa.
(4)
Jos määräaikaa vientiä koskevien todisteiden esittämiseksi jäsenvaltion toimivaltaiselle viranomaiselle pidennetään, olisi mukautettava myös määräaikaa, johon mennessä jäsenvaltion on ilmoitettava valmistajien maksettavaksi kuuluvan ylijäämämaksun kokonaismäärä ja määräaikaa, johon mennessä valmistajien on suoritettava ylijäämämaksu. Samoin olisi muutettava jäsenvaltioille vahvistettua määräaikaa, johon mennessä niiden on vahvistettava ja ilmoitettava komissiolle ylijäämämäärät.
(5)
Sen vuoksi asetuksen (EY) N:o 967/2006 3, 4 ja 19 artiklaa olisi muutettava.
(6)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 967/2006 seuraavasti:
1)
Lisätään 3 artiklan 2 kohtaan toinen alakohta seuraavasti:
”Jos jäsenvaltio käyttää 19 artiklan 3 kohdassa esitettyä mahdollisuutta, ensimmäisessä alakohdassa vahvistetut määräajat ovat 1 päivä marraskuuta ja 1 päivä joulukuuta.”
2)
Lisätään 4 artiklan 3 kohtaan toinen alakohta seuraavasti:
”Jos jäsenvaltio käyttää 19 artiklan 3 kohdassa esitettyä mahdollisuutta, ensimmäisessä alakohdassa vahvistettu määräaika on 31 päivä joulukuuta.”
3)
Muutetaan 19 artikla seuraavasti:
a)
Korvataan 2 kohdan c alakohdan ii alakohta seuraavasti:
”ii)
asetuksen (EY) N:o 367/2008 31 ja 32 artiklassa tarkoitetut asiakirjat ja jos tiettyjä määräpaikkoja ei ole hyväksytty kiintiön ulkopuolisen sokerin ja/tai isoglukoosin vientiä varten, asetuksen (EY) N:o 951/2006 4 c artiklassa tarkoitetut vakuuden vapauttamiseksi tarvittavat asiakirjat;”.
b)
Lisätään 3 kohta seuraavasti:
”3. Jos tiettyjä määräpaikkoja ei ole hyväksytty kiintiön ulkopuolella tuotetun sokerin ja/tai isoglukoosin vientiä varten, jäsenvaltiot voivat valmistajan kirjallisesta pyynnöstä pidentää 2 kohdan c alakohdassa 1 päiväksi huhtikuuta vahvistettua määräaikaa enintään kuudella kuukaudella 2 kohdan c alakohdan ii alakohdassa tarkoitettujen asiakirjojen esittämiseksi.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä syyskuuta 2010.

Labels: 7
17
6